DA Den Europæiske Unions Tidende CE 88/72

(2004/C 88 E/0079)

SKRIFTLIG FORESPØRGSEL P-2198/03

af Niall Andrews (UEN) til Kommissionen

(26. juni 2003)

Om: Beskyttelse af menneskerettighederne i Mexico

Har Kommissionen kendskab til de krænkelser af menneskerettighederne, som Amnesty International rapporterer om i Mexico,

f.eks.:

— at menneskerettighedsforkæmpere udsættes for chikane og intimidation og i visse tilfælde er blevet myrdet,

— at politiske oppositionsmedlemmer, forkæmpere for de indfødtes rettigheder og medlemmer af de indfødtes samfund er blevet fængslet eller meldt savnet,

— at over 200 kvinder i Ciudad Juárez er blevet myrdet siden 1993, og at de mexicanske myndigheder ikke har foretaget effektive og målrettede undersøgelser heraf?

Er Kommissionen klar over, at Mexico, som gentagne gange har lovet at overholde menneskerettighederne og at forbedre landets menneskerettighedssituation, og som har ratificeret en interamerikansk konvention om forsvundne personer, ikke desto mindre nægter at undersøge sager om personer, som »forsvandt« inden ratifikationen af denne konvention?

Er Kommissionen endvidere klar over, at sager, som militæret er indblandet i, fortsat udelukkende dømmes af hemmelige militærtribunaler, hvilket undergraver undersøgelsernes troværdighed?

Vil Kommissionen under henvisning til EU's syn på menneskerettighederne og demokratiet som værende essentielle for forholdet til tredjelande samt til styrkelsen af handelsforbindelserne med Mexico oplyse, hvilke foranstaltninger den agter at træffe for at sikre, at den mexicanske regering overholder sine løfter og forpligtelser på menneskerettighedsområdet?

Svar afgivet på Kommissionens vegne af Chris Patten

(10. juli 2003)

Kommissionens engagement i beskyttelsen af menneskerettighederne udgør en central del af alle bilaterale aftaler. Beskyttelse og sikring af menneskerettighederne er institutionaliseret i »demokrati-klausulen«, som udgør et centralt element i forbindelserne mellem EU og Mexico, der reguleres ved aftalen om økonomisk partnerskab, politisk koordination og samarbejde (den globale aftale), som trådte i kraft den 1. oktober 2000, og som bygger på tre søjler: politisk dialog, samarbejde og handel.

Aftaleinstitutionerne er i øjeblikket det forum, hvor en åben og produktiv dialog finder sted på alle niveauer: statschefer, ministre og højtstående embedsmænd. Her kan EU udveksle synspunkter om bl.a. bilaterale og multilaterale anliggender og udviklingen i menneskerettighedssituationen hos begge parter. Kommissionen mener, at denne ordning er tilfredsstillende, og den søger for nærværende ikke yderligere foranstaltninger på dette område.

I september 2002 ratificerede Mexico »the Inter-American Convention on Forced Disappearance of Persons«. Kommissionen glæder sig over Mexicos ratifikation af konventionen, men da den er udarbejdet af Organisationen af Amerikanske Stater, har den ingen direkte håndhævelsesbeføjelser. Vi benytter imidlertid de eksisterende ordninger til at udveksle synspunkter og, når det er nødvendigt, til at anspore vore partnere til på alle niveauer at respektere og gennemføre de forskellige aftaler og konventioner på menneskerettighedsområdet. Kommissionen har fået støtte heri, takket være præsident Fox's bestræbelser på at få menneskerettighedsspørgsmålet på sin politiske dagsorden, og bringe dem, der er ansvarlige for tidligere forbrydelser, for domstolen. Kommissionen erkender, at der er visse mangler i det juridiske system, og vil overalt, hvor det er muligt, forsøge at støtte alle reformer, som kan give et mere gennemskueligt, funktionelt og troværdigt retssystem. Et EU-samarbejdsprojekt om reform af Mexicos juridiske system vil starte i sidste halvår af 2003.

Kommissionen er klar over, at der forekommer visse former for straffrihed og fortsatte menneskerettighedskrænkelser, men den håber, at en bredere politisk dialog og et fokuseret samarbejde på dette område vil kunne bidrage til, at Mexicos igangværende reformbestræbelser kommer til at bære frugt.